Masalah bekalan air dapat perhatian
ADENG IDRUS LAWAS: Kekecewaan penduduk Lawas dengan perkhidmatan Jabatan Bekalan Air
Luar Bandar(JBALB) Lawas mendapat perhatian Residen Bahagian Limbang Ir Ahmad
Denney Ahmad Fauzi. Beliau yang dihubungi media turut kecewa dan memberi jaminan akan mengambil
perhatian serius perkara ini kerana masalah bekalan air bersih penting untuk
rakyat pada masa mereka berkurung di rumah masing-masing. Ir Ahmad Denney memberitahu bahawa beliau telah lama memantau perkembangan
JBALB Lawas dan mendapati sikap sesetengah pegawai sebagai faktor besar kepada
berbagai isu air di Lawas. Residen Bahagian Limbang itu juga tidak dapat menerima alasan kehabisan
bekalan minyak diesel sebagai alasan. Sepatutnya pihak berkenaan atau mana-mana agensi perlu mempunyai prosedur
operasi standard(SOP) dalam perkara bekalan bahan api atau sebagainya. Oleh itu beliau memohon agar penduduk terjejas di Lawas untuk bersabar dan
beliau akan memastikan perkara ini diberi perhatian segera untuk tindakan. Bekalan air terputus di Lawas sejak awal pagi semalam ekoran kehabisan
minyak diesel untuk enjin pam di loji rawatan air Trusan. Manakala sambungan bekalan air pagi ini mendapati kualiti air amat kotor
dan tidak boleh digunakan langsung untuk membersih diri dan pakaian. Majoriti penduduk daerah Lawas mendapatkan bekalan air untuk makan dan
minum daripada air yang dibeli di kedai-kedai. Ini berikutan keyakinan rakyat terhadap tahap kualiti air di Lawas telah
hilang sejak beberapa tahun lalu. Respon masyarakat yang ditemui secara purata memberitahu, kualiti air yang
kotor dan keadaan bekalan air yang  tidak
konsisten sama bahaya dengan senario wabak yang melanda negara. Oleh itu, ramai berharap ‘wabak’ dalam JBALB Lawas dapat diatasi kerana
jutaan ringgit peruntukan telah diumum oleh kerajaan untuk menyelesaikan isu
air yang tidak pernah selesai. 
See author's posts
